Kopenhaagen on Taani peamine ärikeskus, kus asub enamike Taani tööstus- ja kaubandusorganisatsioonide ning suurem osa suurettevõtete peakontoritest. Paljud rahvusvahelised korporatsioonid kasutavad  Kopenhaagenit Põhjala- või Läänemere regiooni peakorteri asukohana. Kopenhaagenile lisab atraktiivsust asjaolu, et linn asub kiiresti areneva Sundi (Øresundi) äripiirkonna keskel, mis lisaks Sjællandi saarele hõlmab ka Rootsi Skåne maakonda koos Malmö linnaga. Sundi piirkonnas, st Taani ja Rootsi pool kokku elab üle 3 miljoni inimese. Elanike mobiilsus regioonis kasvas oluliselt Øresundi ühenduse (ehk sild-tunneli) valmimisega Sjællandi saare ja Skåne ranniku vahel. Sundi piirkond on Euroopa üks juhtivaid meditsiinitööstuse piirkondi (tuntud kui Medicon Valley). Pealinna regiooni kuulub ka Bornholmi saar, kus on domineerivaks kalandus- ja põllumajandus, kuid olulisel kohal on ka turism. Tööstusharus domineerivad saarel toiduainetööstus ja metallitööstus.